Diari Oficial de la Generalitat Valenciana


Sumari del DOGV 8266, del 04-04-2018 (2018/2295)

RESOLUCIÓ de 21 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 5/14-AIA Cortes de Pallás i Dos Aguas.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8266

Data del DOGV
:   04-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2295


Data del document
:   21-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cortes de Pallás
    * Dos Aguas
    * impacte ambiental

RESOLUCIÓ de 21 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 5/14-AIA Cortes de Pallás i Dos Aguas. [2018/2295]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 5/14-AIA Cortes de Pallás i Dos Aguas.  
  
«Declaració d'impacte ambiental  
Expedient: 005/3184-MYY.  
Projecte: Projecte de condicionament i reforç del ferm de les carreteres CV-425 del PK 21+100 al 25+900 i CV-428 del PK 10+250 a l'11+300.  
Òrgan promotor: Diputació de València.  
Òrgan substantiu: Diputació de València.  
Localització: terme municipal de Cortes de Pallás i Dos Aguas (València).  
  
Descripció del projecte  
1. Objecte del projecte  
L'objecte del projecte és el condicionament d'un tram de la carretera CV-425, i d'un altre tram de la CV-428, per a millorar la seguretat viària l'accessibilitat i la funcionalitat. El tram d'actuació sobre la CV-425 té una longitud de quasi 5 km i sobre la CV-428 d'1 km.  
2. Descripció de les característiques més rellevants de l'actuació prevista  
El projecte té dues actuacions diferents: la primera està en la CV-425 i la segona en la CV-428. Al seu torn, la CV-425 té dues zones ben diferenciades. Des del PK 21+100 al 24+650 (tram 1) la secció transversal de la carretera disposa de carrils d'amplària suficient però no té voreres d'emergència, i presenta problemes de perfil longitudinal i un paviment en mal estat. Des d'ací fins al PK 25+900 (tram 2), la secció transversal és estreta, el paviment està en mal estat i la rasant és inadequada. El tram de la carretera CV-428 té un traçat sinuós, la secció transversal de la carretera no té voreres d'emergència i el paviment està en mal estat.  
L'actuació no abandona la calçada actual. La secció tipus que es proposa en ambdues actuacions està formada per una calçada de 6 m, voreres d'emergència de 0,50 m i bermes variables de fins a 0,50 m.  
El drenatge transversal de la CV-425 està previst per mitjà de 6 obres de drenatge (la major té un diàmetre interior de 1.368 mm), mentre que no està previst en la CV-428. Ambdues actuacions disposen de drenatge longitudinal.  
El termini d'execució de les obres és de 13 mesos, període en què no està previst detindre el trànsit.  
S'espera una IMD de 126 vehicles/dia en el tram 1 de la CV-425, de 875 vehicles/dia en el tram 2 de la CV-425 i 1132 vehicles/dia en la CV-428.  
Està prevista la reposició dels serveis següents:  
- Encreuament d'una canonada d'aigua potable per sota de la CV-425 en el PK 1+066, que aprofita una obra de drenatge transversal existent.  
- Reposició de dos pals d'una línia aèria de telefonia.  
A més està prevista la reposició d'un camí (per mitjà de dues capes bituminoses) i la reposició dels entradors.  
El criteri d'expropiació que s'ha empleat consisteix en una franja de tres metres addicionals a partir del peu del talús o cap de desmunt.  
  
  
Tramitació administrativa  
1. Actuacions de l'avaluació d'impacte ambiental  
Amb data 2 de juny de 2010, es rep en el Servei d'Avaluació d'Impacte Ambiental la consulta sobre el tràmit d'avaluació ambiental a què queda subjecte el projecte, acompanyada del document ambiental del projecte. Amb data 14 de desembre de 2010 l'òrgan ambiental, després de consultar les administracions públiques afectades i les persones interessades, va motivar que el projecte quedava sotmés a avaluació d'impacte ambiental, ja que es va considerar que era l'eina idònia per a conéixer si hi havia o no afectació directa a l'hàbitat protegit i prioritari Vegetació gipsícola ibèrica (Gypsophiletalia), al mateix temps que va determinar l'abast de l'estudi d'impacte ambiental (expedient 170/2478-MCH).  
La Diputació de València va sotmetre el projecte i l'estudi d'impacte ambiental del Condicionament del traçat i reforç del ferm de les carreteres CV-425 del PK 21+100 al 25+900 i CV-428 del PK 10+250 a l'11+300, a informació pública per mitjà de la publicació en el Butlletí Oficial de la Província número 232, de data 30 de setembre de 2013, per un termini de 30 dies hàbils.  
Amb data 19 de novembre de 2013, la Diputació de València emet certificat del tràmit d'informació pública i indica que no s'han rebut al·legacions al projecte ni a l'estudi d'impacte ambiental. Simultàniament, la Diputació de València ha consultat les administracions públiques afectades que havien sigut identificades per l'òrgan ambiental.  
  
Amb data 20 de desembre de 2013, la Diputació de València, remet el certificat del resultat de la informació al públic, el projecte constructiu i l'estudi d'impacte ambiental del condicionament del traçat i reforç del ferm de les carreteres CV-425 del PK 21+100 al 25+900 i CV-428 del PK 10+250 a l'11+300, a fi que es formule la declaració d'impacte ambiental.  
2. Consultes  
S'han realitzat consultes a les següents administracions públiques afectades identificades en el document de determinació de l'abast de l'estudi d'impacte ambiental.  
- Servei de Vida Silvestre, per la seua competència en conservació, gestió i planificació dels espais de la Xarxa Natura 2000 i en el seguiment, estudi, protecció i recuperació de les espècies silvestres de fauna i flora.  
- Servei d'Ordenació i Gestió Forestal, al qual corresponen les funcions d'ordenació integrada i gestió sostenible dels recursos forestals.  
  
- Secció Forestal de la Direcció Territorial de Medi Ambient, per la seua competència en la supervisió de la planificació en matèria forestal.  
  
- Direcció General de Cultura, per la seua competència en la protecció i conservació dels béns integrants del patrimoni cultural valencià.  
  
Fins a la data únicament s'ha rebut l'informe de la Direcció General de Cultura i del Servei de Vida Silvestre. A pesar que no s'han rebut la resta d'informes, es considera que es pot continuar amb la tramitació de l'avaluació d'impacte ambiental, perquè les dites administracions sí que van informar en la fase inicial (determinació de l'abast de l'estudi d'impacte ambiental), i ho van fer de manera concloent, amb la identificació, si és el cas, d'impactes i mesures correctores o protectores.  
  
A continuació es resumeixen els principals informes obtinguts com a resposta a les consultes realitzades.  
Informe de la Direcció General de Patrimoni Cultural Valencià.  
Realitzat el 5 de gener de 2011, que informa el següent:  
«[...] Amb data 24 de setembre de 2010 s'aporta a aquest centre directiu la Memòria de la Prospecció Arqueològica del projecte [?]. Vist el que disposa l'article 11 de la Llei 4/1998, d'11 de juny, del patrimoni cultural valencià [?] i després d'haver demanat els oportuns informes dels serveis tècnics, per aquesta se substància l'informe vinculant legalment previst en els termes següents: no hi ha afectació al patrimoni cultural en cap de les seues manifestacions pel que [?] s'emet un informe favorable als efectes patrimonials[...]».  
Informe del Servei de Vida Silvestre.  
Realitzat el 5 de novembre de 2013, que informa el següent:  
«[...] Una vegada revisada la documentació aportada i havent consultat novament el Banc de Dades de Biodiversitat, donat el temps transcorregut des de l'informe anterior, es comprova la presència com a nidificant, a menys d'1 km de l'actuació en la CV-425, de l'arpella cendrosa (Circus pygargus) durant el període de cria de 2010 i 2011. No obstant això, en 2012 i 2013 no es detecta la nidificació de l'espècie en la zona. Per un altre costat es comprova que la distància de les zones de cria d'àguila de panxa blanca (Aquila fasciata), en l'àmbit de l'actuació, es localitzen prou allunyades com per a no veure's afectades per aquesta. Per tot això, [?] el projecte analitzat no tindrà efectes apreciables sobre la Xarxa Natura 2000».  
Consultat específicament amb els tècnics del Servei per la possible afectació a l'hàbitat protegit i prioritari Vegetació gipsícola ibèrica (Gypsophiletalia), es determina que no hi ha afectació sobre aquest.  
  
  
Afectacions legals  
De conformitat amb l'article 11 de la Llei 5/2007, de 9 de febrer, de modificació de la Llei 4/1998, d'11 de juny, de la Generalitat Valenciana, del patrimoni cultural valencià, els estudis d'impacte ambiental relatius a qualsevol classe de projectes, hauran d'incorporar l'informe de la Conselleria de Cultura, Educació i Ciència sobre la conformitat del projecte amb la normativa de protecció del patrimoni cultural.  
De conformitat amb l'article 4 del Reial decret 105/2008, d'1 de febrer, pel qual es regula la producció i gestió dels residus de construcció i demolició, els projectes d'execució d'obres hauran d'incloure un estudi de gestió de residus de construcció i demolició.  
D'acord amb la Llei 3/1995, de 23 de març, de camins ramaders, aquests són béns de domini públic de les comunitats autònomes i, en conseqüència, inalienables, imprescriptibles i inembargables. Les actuacions de les comunitats autònomes hauran de garantir l'ús públic d'aquestes tant quan servisquen per a facilitar el trànsit ramader com quan s'adscriguen a altres usos compatibles o complementaris.  
  
  
Consideracions ambientals  
Les alternatives a estudiar són molt reduïdes atés que es parteix d'una infraestructura existent que es pretén condicionar i està en un entorn delicat, amb protecció ambiental. Per a la CV-425 les alternatives passen per ampliar la secció pel costat esquerre, dret o ambdós. Quant a la CV-428, per tractar-se d'un tram més sinuós i amb pronunciat pendent, s'analitza la possibilitat de millorar alguns radis de revolta i eliminar algunes d'aquestes revoltes.  
Ambdues actuacions estan dins del lloc d'interés comunitari i zona d'especial protecció per a les aus Serra de Martés i AVE. No obstant això, no s'esperen afectacions sobre l'arpella cendrosa i àguila de panxa blanca, ni sobre l'hàbitat de Vegetació gipsícola ibèrica, després d'estudiar amb més deteniment l'estat del medi.  
Es pot afectar sòl forestal, segons s'arreplega en l'inventari forestal i en els treballs realitzats amb motiu del PATFOR (pla d'acció territorial forestal de la Comunitat Valenciana). En la CV-425 s'afecta sòl forestal en un 50 % del traçat i en la CV-428 pràcticament el 100 %. Aquesta zona forestal va patir un incendi en 2012. No obstant això, atés que es tracta d'un condicionament i que està prevista una escassa afectació a la vegetació i al terreny forestal, no hi ha inconvenient en què es realitze.  
  
S'encreua un xicotet llit a l'altura del PK 1+080 (quilometratge de la nova actuació) del tram 1 de la CV-425, per la qual cosa es dota l'actuació d'una nova obra de drenatge transversal de 1.368 mm de diàmetre interior.  
L'actuació de la CV-425 travessa sòl no urbanitzable, mentre que la CV-428 disposa en ambdós marges de sòl urbà, urbanitzable i no urbanitzable.  
No s'esperen afectacions sobre cap element de valor patrimonial.  
  
En l'actuació de la CV-425 resulten afectats el camí ramader Vereda de las Aldeas, amb una amplària legal de 20 m, classificada en 1975, i la Cañada Real de Castilla, d'amplària legal 75 m, classificada en 1952, al coincidir 460 m i quasi 1 km, respectivament, amb el traçat de la carretera actual. A més, hi ha un encreuament de la CV-425 amb la Cañada Real de Castilla, aproximadament en el PK 2+920.  
En la CV-428 resulta afectada la Vereda de Casas de Herrero, amb amplària legal de 20 m, classificada en 1975.  
El paisatge de la zona és principalment agrícola i forestal, encara que fortament agreujat pels incendis succeïts.  
1. Identificació, descripció i valoració dels impactes més rellevants.  
  
Amb aquest epígraf es pretén remarcar els principals efectes generats per l'actuació, que es produiran sobre la geomorfologia, el sòl i el paisatge.  
La creació de talussos i terraplens en la CV-428 és un poc més considerable que els produïts sobre la CV-425. Per al tram de la CV-428, a causa de l'abrupte del terreny i els pendents transversals naturals, es generen fins a 6 terraplens i 7 desmunts i s'ha dissenyat instal·lar dos murs per a evitar major moviment de terra.  
El sòl es veurà afectat per la compactació, remoció de la capa vegetal, augment del risc d'erosió i contaminació del sòl.  
L'execució de la variant comporta la creació d'una sèrie de zones desproveïdes de vegetació degut als moviments de terra que suposen un efecte notable sobre el paisatge.  
De l'estat del medi descrit en l'estudi d'impacte, no es considera probable l'augment del risc d'incendi ni l'afectació a l'hàbitat 1520\* Vegetació gipsícola ibèrica (Gypsophiletalia), encara que donada la seua importància, cal considerar certes mesures protectores.  
2. Establiment de mesures correctores i/o protectores  
Entre les mesures detallades en l'estudi, està l'abalisament de la zona de les obres, incloent-hi les zones ocupades per instal·lacions auxiliars. Els moviments de maquinària i personal quedaran restringits a la zona d'obres.  
Després del replantejament, un tècnic competent realitzarà una prospecció del terreny als voltants més pròxims a la carretera. En cas de detectar-se àguila de panxa blanca (Hieraetus fasciatus) o àguila serpentera (Circeatus gallicus) s'avisarà immediatament el Servei de Vida Silvestre. En cas d'albirar nius d'aquestes espècies a menys de 2,8 km de la zona d'actuació, les obres es realitzaran fora del període de cria (entre l'1 de gener i el 15 de juliol).  
De manera anàloga, un tècnic competent realitzarà una prospecció del terreny dins dels límits d'afectació de les obres a fi de detectar espècies pertanyents als hàbitats amb codi 9560\*, 6220\* i 1520\*. Una vegada identificades, es fotografiaran i es realitzaran unes fitxes en què s'incloga les coordenades de localització de l'espècie detectada i les de la nova localització. Aquestes fitxes seran enviades al Servei de Vida Silvestre.  
Per a la prevenció de la dispersió de la pols, l'estudi proposa els regs freqüents, el transport de material cobert amb lona, la utilització de lones i tanques tallavent i la circulació a velocitat reduïda.  
La gestió dels residus es realitzarà sempre a través de gestors autoritzats. El projecte disposa d'un estudi de gestió de residus de construcció i demolició. Els punts nets s'han previst en les zones d'ocupació temporal. Es disposaran dels mitjans necessaris per a garantir la impermeabilització de la zona per mitjà de la creació de soleres impermeables.  
Durant l'execució de les obres es realitzarà un seguiment arqueològic per tècnic competent. En cas de detectar-se algun element patrimonial es paralitzarà el tall i es procedirà segons estipule la legislació vigent en matèria de patrimoni.  
Tots els préstecs necessaris per a l'execució de les obres procediran de pedreres autoritzades que hagen passat la tramitació ambiental i disposen de projecte de restauració. El projecte també preveu que la zona de depòsit de sobrants siga en abocador autoritzat. No obstant això, es recorda que en el cas que el material sobrant es vulga emprar per a restaurar, l'autorització per a la utilització de residus inerts adequats en la restauració de zones degradades, obres de condicionament o reblert, es realitzarà segons el Decret 200/2004, d'1 d'octubre, del Consell de la Generalitat Valenciana (condició 1.1 d'aquesta resolució).  
  
S'ha previst la restauració paisatgística per mitjà de la revegetació de talussos. Per a això, inicialment s'extraurà la terra vegetal i s'arreplegarà el més pròxim possible al lloc d'ocupació, i es procedirà a l'aireig i la mescla amb humus. Prèviament a l'inici de la primavera, entre el 15 de febrer i el 30 de març, es realitzarà una hidrosembra i durant el període de garantia es realitzarà almenys una ressembra. El calendari de regs serà d'un reg cada quinze dies durant els tres mesos següents a la plantació i durant els mesos de juny, juliol, agost i setembre. Durant la resta de l'any serà mensualment, excepte els mesos en què les pluges acumulades siguen superiors a 50 l/m². El nombre total de regs durant el període de garantia no serà inferior a quinze. S'utilitzaran espècies de flora local, almenys, de mig metre d'alçària, amb una separació màxima de 50 cm, entre cada mata.  
Per a l'adequada restauració paisatgística i a fi d'evitar qualsevol procés erosiu, es construiran bermes intermèdies cada 3 metres d'alçària en aquells talussos que superen els 5 metres de desnivell. Aquestes bermes es construiran a contrapendent, i tindran una amplària mínima d'1 m, i es realitzarà sobre aquestes una aportació de terra vegetal en capa, com a mínim de 15 cm de grossària, prèviament a la implantació de les espècies que s'acorden d'acord amb l'epígraf anterior (condició 1.2 d'aquesta resolució).  
Està prevista també la restitució dels terrenys contigus afectats per les obres, el trasplantament d'exemplars en les zones d'ocupació temporal i l'ornamentació de la rotonda sobre la CV-425. En la carretera CV-428 apareixen alguns elements de contenció a base de pedra tractada que es pot emprar per a l'ordenació estètica de la rotonda de la CV-425. Per a això s'inclouen les operacions de restauració geomorfològica, descompactació del sòl, aportació de terra vegetal, sembra, plantació, transport d'arbres i demolició de ferms. No obstant això, l'estudi d'impacte ambiental no aporta quina espècie serà trasplantada, per la qual cosa en l'informe previ a l'inici de les obres s'haurà de detallar l'espècie (condició 2.1 d'aquesta resolució).  
En el pla d'expropiacions es cartografien les zones d'ocupació temporal. Els emplaçaments triats per a la CV-425 es consideren adequats per estar pròxim a la infraestructura i no ser sòl forestal. Una part de l'emplaçament per a la CV-428 està sobre sòl forestal. Per això es recomana que es reduïsca la zona d'ocupació temporal prevista aproximadament en el PK 1+000, de manera que no s'afecte sòl forestal, i s'ocupe temporalment una zona no forestal, adjacent a la carretera, en l'origen de l'actuació (condició 1.3 d'aquesta resolució). Posteriorment es podrà procedir al trasplantament d'espècies tal com està previst en el projecte.  
  
Respecte de les instal·lacions auxiliars, el projecte inclou la retirada de les instal·lacions temporals, l'eliminació de la bassa de decantació, així com la neteja i retirada dels productes de rebuig i la restitució dels terrenys afectats el seu estat anterior.  
A pesar que la zona va patir un incendi fa dos anys, s'haurà de complir el que disposa el Decret 7/2004, de 23 de gener, pel qual s'aprova el plec general de seguretat en la prevenció d'incendis forestals a observar en l'execució d'obres i treballs que es realitzen en terreny forestal i en els seus voltants. Així mateix, s'haurà de sol·licitar davant de la Secció Forestal, de la Direcció Territorial de Medi Ambient de València, la pertinent autorització de desbrossaments i tales en sòl forestal (condició 1.4 d'aquesta resolució). En cap cas es permetrà l'eliminació de les restes de vegetació per mitjà de crema.  
S'haurà d'habilitar un pas a nivell en l'encreuament amb la Cañada Real de Castilla, en el PK 2+920 de la CV-425 (condició 1.5 d'aquesta resolució). Donada la baixa IMD no es considera necessari habilitar pas a distint nivell.  
La CV-425 coincideix pràcticament en 1,5 km amb el camí ramader (460 m amb la Vereda de las Aldeas i 1 km amb la Cañada Real de Castilla) i l'actuació de la CV-428 coincideix totalment amb la Vereda de Casas de Herrero. Atés que les amplàries legals dels camins ramaders són superiors a 20 m, que la secció transversal de la carretera és molt inferior i que ambdós se solapen en l'actualitat, no es requereix modificació ni reposició d'aquesta. Es tramitarà la corresponent autorització d'ocupació temporal del camí ramader durant l'execució de les obres (condició 1.6 d'aquesta resolució).  
Tant els encreuaments com el tram de coincidència amb la infraestructura, els camins ramaders hauran de ser senyalitzats, tal com s'adjunta a aquesta resolució en l'informe denominat Senyalització dels camins ramaders (condició 1.7 d'aquesta resolució).  
3. Programa de vigilància ambiental  
L'estudi d'impacte ambiental estableix l'existència d'un programa de seguiment i vigilància ambiental que pretén dur a terme un control durant les fases d'execució i durant el període de temps que dispose la declaració d'impacte ambiental en la fase d'explotació, del compliment de les indicacions i mesures protectores i correctores contingudes en l'estudi d'impacte ambiental. El període de temps durant el qual es realitze el seguiment ambiental en la fase d'explotació serà de dos anys després de l'acta de recepció de les obres (condició 2.2 d'aquesta resolució).  
Respecte del seu funcionament, es basa en el seguiment d'una sèrie d'indicadors que permeten comparar amb la situació inicial o preoperacional. Es defineix com, on i quan s'ha de valorar cada un dels indicadors i estableix llindars a partir dels quals es considera que l'afectació al factor ambiental és inacceptable. Arribat aquest cas s'han d'implementar les mesures correctores o complementàries.  
Respecte del seu contingut, les actuacions de vigilància ambiental que es realitzaran durant les obres i durant la fase d'explotació es considera adequat.  
Estableix la participació d'agents de la gestió ambiental, en particular, fixa que la direcció del dit programa serà realitzada pel director de l'obra, encara que puga delegar-se en una altra persona.  
Respecte de la gestió d'informació a l'òrgan ambiental, s'indica que durant la fase d'execució de les obres s'enviarà un informe previ (que inclourà entre altres la delimitació de les àrees per a elements auxiliars d'obres i parc de maquinària, el tipus d'exemplars a trasplantar i la documentació que s'exigeix de forma prèvia a l'inici de les obres), els informes ordinaris amb caràcter semestral, els informes extraordinaris davant d'alguna afectació no prevista i l'informe final. A més preveu l'emissió d'informes específics en el cas que aquesta declaració ho considere necessari. No es consideren necessaris els dits informes.  
  
El programa inclou que durant la fase de funcionament els informes s'emeten amb caràcter ordinari (de freqüència anual o semestral segons indique la declaració d'impacte ambiental), amb caràcter extraordinari (davant d'afectació ambiental no prevista), els informes específics (exigits de forma expressa en la declaració d'impacte ambiental) i l'informe final. No obstant això, es considera que és únicament necessari l'informe ordinari al cap de dos anys i els informes amb caràcter extraordinari quan es produïsquen afectacions ambientals no previstes en aquest període de dos anys.  
Es donarà trasllat dels dits informes a l'òrgan ambiental (condició 2.3 d'aquesta resolució).  
  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es va desprendre de la fase de determinació de sotmetiment o no sotmetiment a l'avaluació d'impacte ambiental, segons l'article 17 del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes.  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article cinqué del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'impacte ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.  
4. L'article 16 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Per tot això, fent ús de les facultats que tinc legalment atribuïdes, emet la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el Projecte de condicionament i reforç del ferm de les carreteres CV-425 del PK 21+100 al 25+900 i CV-428 del PK 10+250 a l'11+300, sempre que aquest es desenvolupe amb les previsions de l'estudi d'impacte ambiental i amb les condicions establides a continuació.  
  
  
Segon  
1. El projecte i la proposta de mesures correctores i protectores haurà de completar-se amb les següents mesures, detallades en el cos d'aquesta declaració d'impacte ambiental, que hauran d'executar-se en la fase corresponent de la carretera (execució, garantia o funcionament):  
1.1. En el cas que el material sobrant es vulga emprar per a restaurar, l'autorització per a la utilització de residus inerts adequats en la restauració de zones degradades, obres de condicionament o reblert, es realitzarà segons el Decret 200/2004, d'1 d'octubre, del Consell de la Generalitat Valenciana.  
1.2. Es construiran bermes intermèdies cada 3 metres d'alçària en aquells talussos que superen els 5 metres de desnivell. Aquestes bermes es construiran a contrapendent, i tindran una amplària mínima d'1 m, i es realitzarà sobre aquestes una aportació de terra vegetal en capa com a mínim de 15 cm de grossària, prèviament a la implantació de les espècies que es determine.  
1.3. Es reduirà la zona d'ocupació temporal prevista aproximadament en el PK 1+000, de manera que no s'afecte sòl forestal, i s'ocupe temporalment una zona no forestal, adjacent a la carretera, en l'origen de l'actuació.  
1.4. S'haurà de sol·licitar davant de la Secció Forestal, de la Direcció Territorial de Medi Ambient de València, la pertinent autorització de desbrossaments i tales en sòl forestal.  
1.5. S'haurà d'habilitar un pas a nivell en l'encreuament amb la Cañada Real de Castilla, en el PK 2+920 de la CV-425.  
1.6. Es tramitarà l'autorització d'ocupació temporal del camí ramader Vereda de las Aldeas i Cañada Real de Castilla, durant l'execució de les obres.  
1.7. Els camins ramaders se senyalitzaran tant en l'encreuament amb la Cañada Real de Castilla com en el cavalcament amb la Vereda de las Aldeas i Cañada Real de Castilla.  
2. El PVA afegirà les observacions següents:  
2.1. L'informe previ a l'inici de les obres indicarà el tipus d'exemplars que es trasplantarà.  
2.2. El període de temps durant el qual es realitze el seguiment ambiental en la fase d'explotació serà de dos anys després de l'acta de recepció de les obres.  
2.3. Es donarà trasllat dels informes que conté el programa de vigilància ambiental a l'òrgan ambiental.  
3. El projecte i l'estudi d'impacte ambiental inclourà en el pressupost totes les mesures correctores i/o protectores previstes en l'estudi d'impacte ambiental i en aquesta declaració d'impacte ambiental, així com el seu PVA.  
4. Qualsevol canvi del projecte que tinga lloc després de l'emissió d'aquesta declaració d'impacte ambiental (ja siga prèvia a l'inici de les obres, ja siga durant la seua execució o durant la seua explotació) i puga suposar una modificació substancial des del punt de vista de les afectacions ambientals, haurà de ser comunicada a l'òrgan ambiental, que determinarà si és procedent l'avaluació dels seus efectes en el medi ambient i l'establiment, si és el cas, de mesures correctores i/o protectores.  
  
Tercer  
Notificar a les parts interessades que, contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 25 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 21 de febrer de 2018.- El director general de Medi Natural i d'Avaluació Ambiental: Antoni Marzo i Pastor.